b'\n_START_ARTICLE_\nBo\xc5\xbea Krakar Vogel\n_START_SECTION_\n\xc5\xbdivljenjepis\n_START_PARAGRAPH_\nLeta 1969 se je vpisala na Filozofsko fakulteto v Ljubljani na \xc5\xa1tudij franco\xc5\xa1\xc4\x8dine in ru\xc5\xa1\xc4\x8dine, leta 1971 pa je kot dodatni A-predmet vpisala \xc5\xa1e slovenski jezik s knji\xc5\xbeevnostjo. Iz franco\xc5\xa1\xc4\x8dine in ru\xc5\xa1\xc4\x8dine je diplomirala leta 1974, iz sloven\xc5\xa1\xc4\x8dine pa leta 1977. Za diplomsko delo iz franco\xc5\xa1\xc4\x8dine je prejela \xc5\xa1tudentsko Pre\xc5\xa1ernovo nagrado. V letih 1977\xe2\x80\x931986 je slu\xc5\xbebovala kot profesorica sloven\xc5\xa1\xc4\x8dine na Srednji ekonomski \xc5\xa1oli v Ljubljani. Leta 1986 je na Oddelku za slovanske jezike in knji\xc5\xbeevnosti na Filozofski fakulteti v Ljubljani postala asistentka za knji\xc5\xbeevno didaktiko (kasneje se disciplina preimenuje v didaktiko knji\xc5\xbeevnosti). Odobren ji je bil neposredni prehod na doktorski \xc5\xa1tudij, ki ga je zaklju\xc4\x8dila leta 1993 z disertacijo Novej\xc5\xa1i slovenski pogledi na pouk knji\xc5\xbeevnosti kot dejavnik sooblikovanja njegovih smotrov, metod in vsebin; mentorica je bila Helga Glu\xc5\xa1i\xc4\x8d. Leta 1994 je postala docentka in predstojnica Katedre za didaktiko slovenskega jezika in knji\xc5\xbeevnosti, leta 1999 izredna profesorica in leta 2004 redna profesorica.\n_START_SECTION_\nDelo\n_START_PARAGRAPH_\nUkvarja se z didaktiko knji\xc5\xbeevnosti, ki jo je razvila v visoko\xc5\xa1olski predmet na ravni dodiplomskega in podiplomskega \xc5\xa1tudija. Rezultate svojih raziskav predstavlja v doma\xc4\x8dem in tujem strokovnem tisku ter na raznih sre\xc4\x8danjih. Leta 2002 in 2003 je bila predsednica SSJLK, jeseni 2006 pa predsednica 25. mednarodnega znanstvenega simpozija Obdobja z naslovom Knji\xc5\xbeevnost v izobra\xc5\xbeevanju \xe2\x80\x93 cilji, vsebine, metode. Predava tudi na tujih univerzah; v poletnem semestru 1997/1998 je bila v Celovcu gostujo\xc4\x8da predavateljica. Znanstvenoraziskovalno delo prena\xc5\xa1a v prakso kot \xc4\x8dlanica Predmetne maturitetne komisije za sloven\xc5\xa1\xc4\x8dino, kot \xc4\x8dlanica Predmetne kurikularne komisije za sloven\xc5\xa1\xc4\x8dino, kot recenzentka in soavtorica \xc5\xa1tevilnih u\xc4\x8dbenikov in ostalega u\xc4\x8dnega gradiva za pouk knji\xc5\xbeevnosti, npr. srednje\xc5\xa1olskega u\xc4\x8dbenika Branja. S svojimi izku\xc5\xa1njami in spoznanji teoreti\xc4\x8dno in prakti\xc4\x8dno izobra\xc5\xbeuje profesorje sloven\xc5\xa1\xc4\x8dine na \xc5\xa1tevilnih seminarjih ter vodi delavnice in okrogle mize._NEWLINE_Leta 2003 je za svoje (pionirsko) delo na podro\xc4\x8dju didaktike knji\xc5\xbeevnosti prejela Sokratovo odli\xc4\x8dje SOVA, ki ga podeljuje Slovensko dru\xc5\xa1tvo za visoko\xc5\xa1olsko didaktiko. Leta 2006 je prejela Nagrado Republike Slovenije na podro\xc4\x8dju \xc5\xa1olstva za najvi\xc5\xa1je dose\xc5\xbeke v znanstvenem delu v vzgoji in izobra\xc5\xbeevanju.'